സൗദിയിലെ ആദ്യ വനിതാ സൈനിക ബാച്ച് പരിശീലന ബിരുദം നേടി പുറത്തിറങ്ങി സൗദി: സൗദിയിലെ ആദ്യബാച്ച് വനിതാ സൈനികര് പരിശീലന ബിരുദം നേടി.വനിത സായുധ സേന കേഡര്പരിശീലന കേന്ദ്രത്തില് നിന്നാണ് ബിരുദം നേടിയത്.14 ആഴ്ച നീണ്ടു നിന്ന അടിസ്ഥാന പരിശീലനമാണ് ഇവര് പൂര്ത്തിയാക്കിയത്.കഴിഞ്ഞ മെയ് 30നാണ് പരിശീലനം ആരംഭിച്ചത്.മികച്ച വിജയം കൈവരിച്ചവര്ക്ക് പ്രത്യേക സമ്മാനങ്ങളും പ്രഖ്യാപിച്ചു. രാജ്യത്തെ സ്ത്രീകളെ ശാക്തീകരിക്കാനുള്ള ശ്രമങ്ങളുടെ ഫലമായി ഈ വര്ഷം ഫെബ്രുവരിയിലാണ് രാജ്യത്ത് സൈനിക മേഖലയിലേക്ക് വനിതകളുടെ റിക്രൂട്ട്മെന്റ് ആരംഭിച്ചത്. 21 നും നാല്പതിനും ഇടയില് പ്രായമുള്ള വനിതകളുടെ അപേക്ഷകളാണ് സ്വീകരിച്ചത്. സൗദി അറേബ്യന് ആര്മ്മി, റോയല് സൗദി എയര് ഡിഫന്സ്, റോയല് സൗദി നേവി, സ്ട്രാറ്റജിക് മിസൈല്ഫോഴ്സ്,മെഡിക്കല് സര്വ്വീസ് എന്നീ മേഖലകളില് ഇനി വനിതകള്ക്ക് ജോലി ചെയ്യാം. പതിറ്റാണ്ടുകള് പഴക്കമുള്ള നിരോധനത്തിന് ശേഷം 2018 ല് സൗദി അറേബ്യ സ്ത്രീകള്ക്ക് വാഹനം ഓടിക്കാന് ലൈസന്സ് അനുവദിച്ചത് വലിയ ചര്ച്ചയായിരുന്നു. അതിന് പിന്നാലെയാണ് സൗദി സേനയിലേക്കുള്ള സ്ത്രീകളുടെ ഈ കടന്ന് വരവ്.